Motor ry van brug af; drie doodDie motor het op sy dak aan die onderkant van die brug gelê. (Foto: Verskaf) Drie mense is dood en nog drie het verskeie beserings opgedoen toe ŉ motor van ŉ brug op die R81 buite Polokwane afgery het. Paramedici is Saterdagaand na die toneel ontbied. “Met hul aankoms om ongeveer 21:30 het hulle die kar op sy dak aan die onderkant van die brug aangetref,” sê Werner Vermaak, woordvoerder van ER24. “Drie van die passasiers is uit die voertuig geslinger en het reeds voor paramedici se aankoms op die toneel aan hul beserings beswyk. Die ander drie passasiers is vir minder ernstige beserings behandel en toe na ŉ nabygeleë hospitaal geneem.” Volgens Vermaak is dit onduidelik presies hoe die motor van die brug afgery het en was die polisie op die toneel om die ongeluk te ondersoek.